Viskupič, Jozef, poslanec NR SR (2013-03-15):
Ďakujem. Vážená pani predsedajúca, vážené kolegyne, kolegovia, pán minister, pán spravodajca, no, späť k zákonu. Sme sa podozvedali veci, však? Ja mám tento návrh zákona, teda možno ste aj, pán minister, nepredpokladal takú plamennú diskusiu a možno aj dlhšiu, ako sú bežné návrhy zákonov, ktoré tu prechádzajú, ako sa im dostáva pozornosti. Tento návrh zákona otvára rôznymi rečníkmi z rôzneho uhla pohľadu niekoľko zásadných vecí. Mám pocit, že táto snemovňa, odkedy prebehli posledné voľby, sa vždy nejakým spôsobom, ak sa dotýka práv niektorých menšín alebo ak sa dotýka problematiky drog, trošička zasekne a ľudia majú, alebo tuná kolegyne a kolegovia majú pocit, že sa k danej téme musia vyjadriť. Ja som zvažoval toto vystúpenie, pretože niekto to tu predo mnou spomínal predtým, deje sa tu aj čosi, čo sa môže považovať za symbol na vydanie sa na ďalšiu cestu. Keďže návrh zákona okrem preberania dvoch smerníc, ktoré jednajú o boji proti sexuálnemu zneužívaniu a sexuálnemu vykorisťovaniu detí a boj proti detskej pornografii a v prevencii obchodovania s ľuďmi a boji proti nemu a ochrane obetí obchodovania, to sú dve veľké témy, sa dotýka aj problematiky, ktorú všeobecne môžme nazývať problematikou drog. Túto problematiku je veľmi ťažké riešiť bez toho, aby sme išli možno salámovou metódou, a myslím si, že niekedy je dobré robiť menšie kroky, ako urobiť jeden a zásadný, pretože ak sa teda jedná o symboly, tak vydať sa správnou cestou, a v tomto prípade ja budem s iniciatívou ministerstva súhlasiť, je treba sa zamerať na podstatu. Myslím si, že podstata, a to, čo kritici daného zámeru hovoria, že sa jedná o dílerov a pravdepodobne navrhovatelia a všetci tí, ktorí budú danú zmenu podporovať, hovoria, že sa jedná o obete, o obete zneužitia drog, a teda aj obete daných dílerov, si ja myslím, že na základe toho, ako funguje daný systém, sa vydávame na dobrú cestu a vydávame dobrý signál. Poviem aj prečo. Myslím si, že kompromisné návrhy, ak sa jedná o veľmi zložitú tému, sú niekedy a hlavne pri tom, ako by sme mali pristupovať k tvorbe zákonov, sú dobrým riešením. Ten kompromisný návrh možno, možno to znie aj ako otázka, by chcel a mal za cieľ určiť to, že aby sme sa na obete dílerov vedeli pozerať aj v súdnej praxi a pri uplatňovaní práva takým spôsobom, že ich nebudeme nadmieru trestať, a teda zníženie sadzby v dolnej hranici zo 4 na 3 roky, ktoré odomyká proces ten, že títo, tieto obete, ktoré sa dotknú veľmi nemilého sveta drog, budú mať možno aj druhú šancu v živote. Toto je podstata. To, čo tu bolo spomínané jedným z kritikov daného zámeru, bol tu spomínaný herec Cinkota, veď vieme všetci, že recidíva, 8-ročný trest, 230 dávok, či koľko to bolo, tohto človeka predsa nikto nemôže považovať za používateľa alebo obeť dílera. Proste tento človek s 230 dávkami dostal 8-ročný trest a nebavíme sa o tom, i keď sme uplatnili daný paragraf, i keď sme uplatnili daný paragraf a hýbeme sa v jeho tej hornej hranici, s ktorou sa nič nedeje. Ešte raz, aby sme boli na tom, deje sa tu boj medzi ľuďmi, ktorí zavádzajú tieto praktiky, ktorí sú mafiáni, a s hornou sadzbou sa nerobí nič. A obeťami tejto činnosti sú ľudia, ktorí, a nechcem to teraz znevažovať, či tu budeme rozprávať o 5 gramoch marihuany alebo dvoch jointoch, ale ktorí môžu prísť v nejakej súhre okolností s dostatočne intenzívnou drogou v množstve, ktorá sa bude kvalifikovať aj zo zákona. Pretože tuná, tuná súhlasím, že, ale pravdepodobne aj podľa mojich informácií, tu príde k nejakej zmene a bude ambícia definovať, koľko bude tá dávka. Ale toto nechajme skutočne na odborníkov. Neviem, či tu môžme kvalifikovať sa, niektorí majú pedagogické skúsenosti, niektorí majú osobnú skúsenosť. Ja musím vyhlásiť za seba, že osobnú skúsenosť s drogami nemám, takže na vlastnom, ale takisto mám veľké množstvo priateľov, bývalých teda, ktorí sú už po skúsenosti s drogami mŕtvi, a mám obrovské množstvo priateľov, keďže som pôsobil aj v takom sektore, kde bola táto riziková skupina, ktorí sa liečili a úspešne liečili, a ak by bol na nich zákon udrel tvrdou silou, tak mám za to, že by sme z nich, ako to bolo správne pomenované, tvrdosťou zákona a tvrdosťou represie vychovali veľmi dobrých, školených dílerov, pretože, a tu chcem povedať a povedať tú podstatu, ľudia, ktorí sa s drogovým svetom stretli a dostali sa do väzenia, sú v spoločnosti uplatniteľní veľmi ťažko. Tým pádom sa z nich naozaj môžu stať väzenským prostredím vyškolení díleri, čiže tí, proti ktorým má akýkoľvek zákon, ktorý tu prijímame, hlavne bojovať. Čo sa týka druhej témy, ktorá tu takisto veľmi často vzbudzuje vášne, a je to ako keby trest za alebo zvýšenie trestnej hranice, ktorá sa týka ľudí inej sexuálnej orientácie a podobne, na základe daného návrhu, takisto si myslím, že by sme mali dôsledne dohliadať na slobodu slova. A ja si vážim to, že niekto môže svoj názor vyjadriť. Ale tuná sa bavíme o skutkových podstatách a o tom, že či sa v našej spoločnosti vyskytuje, a tým pádom aj zákonodarca to zreflektuje, spôsob, že niekto niekoho okrem toho, že ho napadne, ublíži mu a podobne, to robí z nejakého dôvodu. Pri tomto dôvode, ktoré ministerstvo chce zaviesť, čiže ak ten dôvod má byť iná sexuálna orientácia, si myslím, že rozširovaním týchto dôvodov je jedna cesta, myslím, že to tu spomínal pán spravodajca. Buď sa teda vydáme cestou takou, že nebudú žiadne dôvody na zvyšovanie sadzby zadefinované, alebo ich teda rozšírme a môžme ich rozšíriť aj o dôvody z nenávistného, alebo z výrokov nenávistných voči cirkvi, náboženstvu a podobne a môžme sa k tomu dostať. Ale určite tuná s týmto návrhom ja osobne nemám problém. Ak chce ísť niekto ďalej, v prvom čítaní sa dajú vyjadriť výhrady, v druhom čítaní buď to vyjmime, alebo to teda kolegovia, ktorí majú za cieľ rozšíriť danú skupinu, ktorá by mala byť definovaná v Trestnom zákone, nech predložia návrh a môžme sa o tom baviť. Takže z hľadiska oboch vyhajlajtovaných zákonných úprav, ktoré by mali byť upravené, si myslím, že sa vydávame správnou cestou. A ja tento návrh v prvom čítaní podporím, prípadne v druhom čítaní, ak bude potreba, predložím vlastný pozmeňovací návrh. Ďakujem za pozornosť.